“แอสตร้าฯ” ยันส่งวัคซีนครบ 61 ล้านโดสสิ้นปีนี้ “รัฐ” เล็งซื้อเพิ่ม 60 ล้านโดสปี 65
“แอสตร้าเซนเนก้า” ยันส่งวัคซีนครบ 61 ล้านโดสสิ้นปี 64 เร่งพัฒนาสูตรใหม่ เพิ่มประสิทธิภาพป้องกันไวรัสกลายพันธุ์ "รัฐ" วางแผนปี 65 ซื้อเพิ่มอีก 60 ล้านโดส คาดข้อตกลงสรุปภายในเดือนก.ย.64
“แอสตร้าเซนเนก้า” ยันส่งวัคซีนครบ 61 ล้านโดสสิ้นปี 64 เร่งพัฒนาสูตรใหม่ป้องกันไวรัสกลายพันธุ์ "รัฐ" วางแผนปี 65 ซื้อเพิ่มอีก 60 ล้านโดส
23 ส.ค. 2564

นายอนุชา บูรพชัยศรี โฆษกประจำสำนักนายกรัฐมนตรี  เปิดเผยว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ประชุมทางไกลร่วมกับนายปาสคาล โซริออต (Mr.Pascal Claude Roland Soriot) ประธานเจ้าหน้าที่บริหาร (CEO) บริษัท แอสตร้าเซนเนก้า จำกัด หารือกรอบความร่วมมือด้านสาธารณสุขในการป้องกันโควิด-19  ในภาวะที่มีแพร่ระบาดจากไวรัสกลายพันธุ์อย่างรวดเร็ว
โดยบริษัท แอสตร้าเซนเนก้า ยืนยัน เร่งส่งมอบวัคซีนที่เหลือให้ครบ 61 ล้านโดส ภายในเดือนธันวาคม 2564 นี้อย่างแน่นอน และจะช่วยให้จำนวนยอดการจัดหาวัคซีนทุกประเภทในสิ้นปีนี้รวมกันเกินกว่า 120 ล้านโดส ครอบคลุมประชากรกว่า 60 ล้านคน ซึ่งเร็วกว่าแผนเดิมที่ตั้งเป้าจะจัดหาวัคซีน 100 ล้านโดส สำหรับประชากร 50 ล้านคน ถือเป็นข่าวดีต่อการสร้างภูมิคุ้มกันหมู่ที่เร็วขึ้น ลดภาระระบบสาธารณสุขไทย ช่วยให้ประชาชนกลับมาใช้ชีวิตปกติและฟื้นฟูเศรษฐกิจได้เร็วขึ้นอีกด้วย
นอกจากนั้นนายกรัฐมนตรีและประธานเจ้าหน้าที่บริหาร บริษัท แอสตร้าเซนเนก้า จำกัด ยังได้หารือในการเตรียมป้องกันโควิด-19 ในปีหน้า ที่อาจมีการกลายพันธุ์เพิ่มขึ้น  ซึ่งบริษัท แอสตร้าเซนเนก้า อยู่ระหว่างการพัฒนาวัคซีนโควิด-19 สูตรใหม่เพิ่มประสิทธิภาพ ให้สามารถป้องกันไวรัสกลายพันธุ์ได้ดียิ่งขึ้น โดยไทยยังมีสิทธิเลือกวัคซีนสูตรใหม่นี้ เพื่อรับมือวิวัฒนาการของไวรัสได้ดีขึ้นด้วย
ทั้งนี้ ในปี 2565 รัฐบาลไทยยังมีแผนสั่งซื้อวัคซีนแอสตร้าเซนเนก้าเพิ่มอีก 60 ล้านโดส ซึ่งคาดว่าข้อตกลงดังกล่าวจะสรุปได้ภายในเดือนกันยายน 2564 นี้
 